Wees eerder barmhartig - Solidariteit WêreldSolidariteit Wêreld
Tuis › 10 minute voor werk Juig › Wees eerder barmhartig
"As julle begryp het wat dit beteken: 'Ek verwag barmhartigheid en nie offers nie,' dan sou julle nie mense wat onskuldig is, veroordeel het nie."
– Matteus 12:7, 1983-vertaling
Die Fariseërs het 'n lang lys van dinge gehad wat vir hulle verbode was. Een hiervan was om op die Sabbat te oes. Toe Jesus en sy dissipels dus een Sabbat deur 'n koringland stap en van die are pluk om te eet, het hulle volgens die Fariseërs die wet van God oortree. Hulle kon nie wag om Jesus aan te kla nie. Maar Jesus het 'n antwoord. Net wanneer ons gesindheid teenoor God reg is, maak ons godsdiens regtig sin. Anders as die Fariseërs, wat nie dieper kon kyk as die tegniese punte van die wet nie, verstaan Hy waaroor dit regtig gaan. Hy haal 1 Samuel 15:22 aan: "Wat verkies die Here: brandoffers of gehoorsaamheid? Gehoorsaamheid is beter as offers; om te luister is beter as die vet van ramme." Hoewel die Fariseërs die wet tot op die laaste letter nagekom het, was hul harte ver van God af en was hul gesindheid verkeerd. Godsdienstige rituele is nutteloos tensy dit gepaard gaan met 'n intieme verhouding met God. Die Here wil liewer ons barmhartigheid hê as ons offers. Dit geld vandag nog vir God se kinders. Hoe lyk jou gesindheid teenoor God?
Het jy net 'n uiterlike vormgodsdiens waar dit die dinge van die Here aangaan, of gehoorsaam jy sy bevele omdat jy Hom liefhet?
Here Jesus, bewaar my daarvan dat ek u gebooie sal gehoorsaam, terwyl my gesindheid teenoor U nie reg is nie. Dankie dat ek vandag kon leer dat U eerder my gehoorsaamheid as my offers wil hê. Amen.